DRefoamazion hod ned neta im Noadn grosse Wön gschlong, sondan a im Sidn hods fü Leit gem de augfaunga haum dass söwa in da Büwi lesn und si nix mea fu de Pfoaran song lossn. Maunche Regionen fum heiting Estareich und Boarn san aso auf oan Schlog fost komplet evangelisch woan. Da Matthäus Lang, soizbuaga Eazbischof fu 1519 bis 1540, hod am Aunfaung a boa Simpatin fia de Refoamazion ghobt, hod si daun owa mim Martin Luther zschdridn. De gaunze Frog um dReligion is oafoch recht schnö politisch woan und zeidwais is da Matthäus Lang in da Fesdung fu de aufschdendischn Bauan richdig unta Belogarung gschdaund. Devangelischn und de katholischn Grupn haum si danoch owa im Fadrog fu Bossau 1552 und im Augschbuaga Religionsfridn fu 1555 auf an Kompromis geinigt, nemli de berümte Foami Cuius regio, eius religio. Des hod bedeit, das da Grundhea in seim Heaschoftsgebid beschdima kau, wos seine Untadaune fia Konfession haum miassn. Wem des ned basst, dea kauns Laund falossn und gee. Es is owa a Frist fu drai Joa festglegt woan, wos a jeda Zeid hod, das a seine Sochan fakafa und si aufs Iwasidln foaberaitn kau. In Soizbuag hod da Eazbischof Wolf Dietrich im Joa 1588 fu dem Recht gebrauch gmocht und ole bekauntn Protestant fajong lossn und sSoizbuaga Laund woar aso ofiziel wida 100% katholisch.